Klinton dhe Netaniahu diskutojnë procesin e paqes në Lindjen e Mesme
Presideneti Abaz thotë se Jeruzalemi si kryeqyteti i shtetit palestinez është një çështje e padiskutueshme
Sekretarja e Shtetit Hillari Klinton dhe Kryeministri i Izraelit Beniamin Netaniahu ndodhen në Nju Jork në përpjekje për të rigjallëruar procesin e ngecur të paqes në Lindjen e Mesme. Para takimit të tyre dje, zonja Klinton tha se të dy funksionarët do të diskutonin për “gjithçka”. Korrespondenti i Zërit të Amerikës, Ravi Khana, na sjell hollësi. Sekretarja e Shtetit Hillari Klinton u takua me Kryeministrin e Izraelit Beniamin Netaniahu ndërkohë që marrëdhëniet mes Shteteve të Bashkuara dhe Izraelit janë tensionuar lidhur me rigjallërimin e bisedimeve të paqes. Bisedimet rifilluan në muajin shtator, por palestinezët i pezulluan ato brenda tri javësh kur zoti Netaniahu refuzoi të shtynte afatin e pezullimit të ndërtimit të vendbanimeve izraelite në Bregun e pushtuar Perëndimor. Zonja Klinton bëri komente evazive rreth pezullimit të negociatave. Kryeministri Netaniahu tha se po përpiqet të gjejë mënyra për të arriur një “marrëveshje historike”, por nuk i trajtoi me hollësi çështjet që po diskutohen. Njoftimi i Izraelit të hënën për ndërtimin e 1300 shtëpive të reja në Jeruzalemin Lindor u bë shkak për komente të ashpra më parë. Presidenti Obama tha këtë nga Indonezia: Analisti i Institutit Brukings Martin Indajk thotë se zoti Netaniahu ka përballë një vendim të vështirë për marrëveshjen e paqes me palestinezët dhe se ai mund të ketë pasoja të rënda për koalicionin e tij qeverisës. Indajk thotë se Izraeli dhe palestinezët duhet të bien së pari dakord për kufijtë e shtetit palestinez. Duke folur në Ramallah, Pesidenti palestinez Mahmud Abaz la të kuptohet se ku duhet të jetë një pjesë e atij kufiri. Ai tha se Jeruzalemi si kryeqyteti i shtetit palestinez është një çështje e padiskutueshme.